1. pielikums

Ministru kabineta

2016. gada  12. aprīļa

noteikumiem Nr. 208

**Atbilstības novērtēšanas procedūras**

**1. Iekšējā ražošanas kontrole (A modulis)**

1. Iekšējā ražošanas kontrole ir atbilstības novērtēšanas procedūra, kuru īstenojot ražotājs izpilda šā pielikuma 2., 3., 4., 5., 6. un 7. punktā paredzētos pienākumus, kā arī uz savu atbildību nodrošina un apliecina, ka attiecīgais aparāts atbilst šo noteikumu prasībām.

2. Izgatavotājs novērtē aparāta elektromagnētisko saderību, pamatojoties uz šo noteikumu 2. nodaļā noteiktajām būtiskām prasībām, lai izpildītu šo noteikumu 8. punktā minētās pamatprasības.

3. Novērtējot elektromagnētisko saderību, ņem vērā visus normālos paredzētos lietošanas apstākļus. Ja aparātam ir iespējamas dažādas konfigurācijas, elektromagnētiskās savietojamības novērtējums apstiprina to, vai aparāts atbilst drošuma pamatprasībām visās iespējamās konfigurācijās, ko ražotājs uzrāda kā tādas, kas raksturo paredzēto lietojumu.

4. Ražotājs izstrādā tehnisko dokumentāciju. Dokumentācija ļauj novērtēt aparāta atbilstību attiecīgajām prasībām un ietver atbilstīgu apdraudējuma(-u) analīzi un novērtējumu. Tehniskajā dokumentācijā norāda piemērojamās prasības, un, ciktāl tas nepieciešams novērtēšanai, tā ietver iekārtas projektēšanu, ražošanu un darbību. Tehniskajā dokumentācijā, ja iespējams, ir vismaz šādi elementi:

4.1. aparāta vispārīgs apraksts;

4.2. skiču projekts un ražošanas rasējumi, sastāvdaļu, mezglu, strāvas slēgumu un citas shēmas;

4.3. apraksti un skaidrojumi, kas vajadzīgi minēto rasējumu un shēmu, kā arī aparāta darbības izpratnei;

4.4. to pilnībā vai daļēji piemēroto standartu saraksts, uz kuriem ir publicētas atsauces Eiropas Savienības Oficiālajā Vēstnesī. Ja minētie piemērojamie standarti nav piemēroti, to risinājumu apraksti, kas piemēroti, lai aparāti atbilstu šo noteikumu būtiskajām prasībām, ieskaitot citu attiecīgo tehnisko specifikāciju uzskaitījumu. Ja piemērojamie standarti ir piemēroti daļēji, tehniskajā dokumentācijā norāda piemērotās standartu daļas;

4.5. veikto projekta aprēķinu un pārbaužu, kā arī citi rezultāti;

4.6. testēšanas pārskati.

5. Ražotājs veic visus vajadzīgos pasākumus, lai izgatavošanas process un tā uzraudzība nodrošinātu izgatavoto aparātu atbilstību šā pielikuma 4. punktā minētajai tehniskajai dokumentācijai un šajos noteikumos minētajām prasībām, kas uz to attiecas.

6. Ražotājs CE atbilstības marķējumu uzliek katram atsevišķam aparātam, kas atbilst šajos noteikumos piemērojamām prasībām.

7. Ražotājs rakstiski sagatavo un glabā aparāta modeļa ES atbilstības deklarāciju un nodrošina tās pieejamību valsts iestādēm 10 gadus pēc aparāta laišanas tirgū. ES atbilstības deklarācijā identificē iekārtas modeli, kuram tā sagatavota.

8. ES atbilstības deklarācijas kopiju pēc pieprasījuma dara pieejamu attiecīgajām iestādēm.

9. Pilnvarotais pārstāvis ražotāja uzdevumā un atbildībā var pildīt ražotāja pienākumus, kas izklāstīti šā pielikuma 6., 7. un 8. punktā, ar noteikumu, ka tie ir norādīti pilnvarā.

1. **ES tipa pārbaude (B modulis)**

10. ES tipa pārbaude ir atbilstības novērtēšanas procedūras daļa, ar kuru paziņotā institūcija projektēšanas posmā pārbauda aparāta tehnisko projektu un pārliecinās un apliecina, ka aparāta tehniskais projekts atbilst šo noteikumu 8.1. un 8.2. apakšpunktā minētajām prasībām.

11. ES tipa pārbaudi veic kā aparāta tehniskā projekta atbilstības novērtējumu, izvērtējot šā pielikuma 12. punktā minēto tehnisko dokumentāciju un papildu pierādījumus, neveicot parauga pārbaudi (projekta tips).

12. Pieteikumu ES tipa pārbaudei ražotājs iesniedz tikai vienā paziņotajā institūcijā pēc savas izvēles. Pieteikumā iekļauj šādu informāciju un dokumentāciju:

12.1. ražotāja nosaukumu un adresi un, ja iesniegumu iesniedz pilnvarotais pārstāvis, viņa nosaukumu un adresi;

12.2. rakstisku paziņojumu, ka tāds pats iesniegums nav iesniegts nevienai citai paziņotajai institūcijai;

12.3. tehnisko dokumentāciju. Tehniskā dokumentācija nodrošina iespēju novērtēt aparāta atbilstību šo noteikumu piemērojamām prasībām, un tā ietver riska atbilstīgu analīzi un novērtējumu. Tehniskajā dokumentācijā norāda piemērojamās prasības, un, ciktāl tas nepieciešams novērtēšanai, tā aptver aparāta projektēšanu, ražošanu un darbību. Tehniskajā dokumentācijā, ja piemērojams, ir iekļauti vismaz šādi elementi:

12.3.1. vispārīgs aparāta apraksts;

12.3.2. skiču projekts un ražošanas rasējumi, sastāvdaļu, mezglu, strāvas slēgumu un citas shēmas;

12.3.3. apraksti un skaidrojumi, kas vajadzīgi minēto rasējumu, shēmu un aparāta darbības izpratnei;

12.3.4. to pilnībā vai daļēji piemēroto standartu saraksts, uz kuriem ir publicētas atsauces Eiropas Savienības Oficiālajā Vēstnesī, un, ja minētie piemērojamie standarti nav piemēroti, to risinājumu apraksti, kas piemēroti, lai atbilstu šo noteikumu būtiskajām prasībām, ieskaitot citu attiecīgo tehnisko specifikāciju uzskaitījumu. Ja piemērojamie standarti ir piemēroti daļēji, tehniskajā dokumentācijā norāda piemērotās standartu daļas;

12.3.5. veikto projekta aprēķinu un pārbaužu, kā arī citi rezultāti;

12.3.6. testēšanas pārskati.

13. Paziņotā institūcija attiecībā uz aparātu pārbauda tehnisko dokumentāciju un papildu pierādījumus, lai novērtētu aparāta tehniskā projekta atbilstību.

14. Paziņotā institūcija sagatavo novērtējuma ziņojumu, kurā norāda pasākumus, kas veikti saskaņā ar šā pielikuma 13. punktu, un šo pasākumu rezultātus. Neierobežojot savus pienākumus pret paziņojošām iestādēm, paziņotā institūcija tikai ar ražotāja piekrišanu pilnīgi vai daļēji izpauž minētā ziņojuma saturu.

15. Ja tips atbilst šo noteikumu prasībām, paziņotā institūcija izsniedz ražotājam ES tipa pārbaudes sertifikātu. Sertifikātā norāda ražotāja nosaukumu un adresi, pārbaudes secinājumus, sertifikāta derīguma nosacījumus, ja tādi ir, un apstiprinātā tipa identifikācijai nepieciešamo informāciju.

16. ES tipa pārbaudes sertifikātam var būt viens vai vairāki pielikumi. ES tipa pārbaudes sertifikātā un tā pielikumos ir visa attiecīgā informācija, kas ļauj novērtēt izgatavoto aparātu atbilstību pārbaudītajam tipam un veikt pārbaudi lietošanas laikā.

17. Ja tips neatbilst tām šo noteikumu prasībām, kas attiecas uz aparātiem, paziņotā institūcija atsaka izdot ES tipa pārbaudes sertifikātu un attiecīgi informē pieteikuma iesniedzēju, precīzi norādot atteikuma iemeslus.

18. Paziņotā institūcija apzina vispārpieņemto standartu izmaiņas, kas norāda, ka apstiprinātais tips turpmāk varētu neatbilst šo noteikumu piemērojamām prasībām, un nosaka, vai šādu izmaiņu rezultātā ir nepieciešama tālāka izpēte. Ja tā ir nepieciešama, paziņotā institūcija par to informē ražotāju.

19. Ražotājs informē paziņoto institūciju, kura glabā tehnisko dokumentāciju par ES tipa pārbaudes sertifikātu, par visām apstiprinātā tipa izmaiņām, kas var ietekmēt aparāta atbilstību šo noteikumu būtiskajām prasībām vai minētā sertifikāta derīguma nosacījumus. Šādām izmaiņām ir vajadzīgs papildu apstiprinājums, ko pievieno kā papildinājumu sākotnējam ES tipa pārbaudes sertifikātam.

20. Paziņotā institūcija reizi pusgadā vai pēc pieprasījuma informē Ekonomikas ministriju par ES tipa pārbaudes sertifikātiem un/vai jebkuriem to papildinājumiem, kurus tā ir izsniegusi vai atsaukusi, un iesniedz Ekonomikas ministrijā to sertifikātu un/vai to papildinājumu sarakstu, kuru darbība ir pārtraukta vai citādi ierobežota.

21. Paziņotā institūcija informē pārējās paziņotās institūcijas par tiem ES tipa pārbaudes sertifikātiem un/vai to papildinājumiem, kurus šī institūcija ir atteikusi, anulējusi, apturējusi vai citādi ierobežojusi, un pēc pieprasījuma arī par tādiem sertifikātiem un/vai to papildinājumiem, kurus tā ir izsniegusi.

22. Eiropas Komisija, dalībvalstis un pārējās paziņotās institūcijas, iesniedzot pieprasījumu paziņotajā institūcijā, var saņemt ES tipa pārbaudes sertifikātu un/vai tā papildinājumu kopijas.

23. Pēc pieprasījuma Eiropas Komisija un dalībvalstis var saņemt tehniskās dokumentācijas un paziņotās institūcijas veikto pārbaužu rezultātu kopijas. Paziņotā institūcija glabā ES tipa pārbaudes sertifikāta, tā pielikumu un papildinājumu, tehniskās dokumentācijas (arī ražotāja iesniegtās dokumentācijas) kopijas līdz minētā sertifikāta derīguma termiņa beigām.

24. Ražotājs nodrošina ES tipa pārbaudes sertifikāta, tā pielikumu un papildinājumu kopiju (kopā ar tehnisko dokumentāciju) pieejamību tirgus uzraudzības iestādei 10 gadus pēc aparātu laišanas tirgū.

25. Ražotāja pilnvarotais pārstāvis var iesniegt šā pielikuma 12. punktā minēto pieteikumu un pildīt pienākumus, kas izklāstīti šā pielikuma 18., 19. un 24. punktā, ar noteikumu, ka tie ir norādīti pilnvarā.

**3. Atbilstība tipam, pamatojoties uz iekšējo ražošanas kontroli**

**(C modulis)**

26. Atbilstība tipam, pamatojoties uz iekšējo ražošanas kontroli, ir atbilstības novērtēšanas procedūras daļa, ar kuru ražotājs izpilda šajā nodaļā noteiktos pienākumus, kā arī nodrošina, ka attiecīgais aparāts atbilst ES tipa pārbaudes sertifikātā aprakstītajam tipam un šiem noteikumiem, un apliecina savu atbildību par to.

27. Ražotājs veic visus pasākumus, kas vajadzīgi, lai izgatavošanas process un tā pārraudzība nodrošinātu izgatavoto aparātu atbilstību apstiprinātajam tipam, kas aprakstīts ES tipa pārbaudes sertifikātā, un šiem noteikumiem.

28. Ražotājs ar CE atbilstības marķējumu marķē katru atsevišķu aparātu, kas atbilst ES tipa pārbaudes sertifikātā aprakstītajam tipam un šajos noteikumos piemērojamām prasībām.

29. Ražotājs rakstiski sagatavo un glabā katra aparāta modeļa ES atbilstības deklarāciju un nodrošina tās pieejamību valsts iestādēm 10 gadus pēc aparāta laišanas tirgū. ES atbilstības deklarācijā identificē aparāta modeli, kuram tā sagatavota.

30. ES atbilstības deklarācijas kopiju pēc pieprasījuma dara pieejamu attiecīgajām iestādēm.

31. Pilnvarotais pārstāvis ražotāja uzdevumā un atbildībā var pildīt ražotāja pienākumus, kas izklāstīti šā pielikuma 28., 29. un 30. punktā, ar noteikumu, ka tie ir norādīti pilnvarā.

Ministru prezidenta biedrs,

ekonomikas ministrs Arvils Ašeradens